FI Euroopan unionin virallinen lehti C 236/10

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2007/C 236/07)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”PRESUNTO DE VINHAIS” tai ”PRESUNTO BÍSARO DE VINHAIS”

EY-nro: PT/PGI/005/0456/20.04.2005

SAN ( ) SMM ( X )

Tämä yhteenveto eritelmän pääkohdista on laadittu ainoastaan tiedotustarkoituksiin.

1. Jäsenvaltion toimivaltainen viranomainen:

Nimi: Gabinete de Planeamento e Políticas Osoite: Rua Padre António Vieira, n.o 1-8.o P-1099-073 Lisboa Puhelin: (351) 213 819 300 Faksi: (351) 213 876 635 Sähköposti: gppaa@gppaa.min-agricultura.pt

2. Hakijaryhmittymä:

Nimi: ANCSUB — Associação Nacional de Criadores de Suínos de Raça Bísara Osoite: Edifício da Casa do Povo — Largo do Toural P-5320-311 Vinhais Puhelin: (351) 273 771 340 Faksi: (351) 273 770 048 Sähköposti: ancsub@bisaro.info Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.2: Lihajalosteet (keitetyt, suolatut, savustetut)

4. Eritelmä:

(yhteenveto asetuksen (EY) N:o 510/2006 4 artiklan 2 kohdan vaatimuksista)

4.1 Nimi: ”Presunto de Vinhais” tai ”Presunto Bísaro de Vinhais”

4.2 Kuvaus: Tuote on valmistettu rodun jalostusrekisteriin merkittyjen täysikasvuisten uros- ja naaraspuolisten Bísara-rotuisten sikojen (lukuun ottamatta kuohitsemattomia urospuolisia eläimiä) takaraajasta (leikattuna häpyliitoksen kohdalta ja käsittäen lonkkaluut, reisiluun, polvilumpion, sääriluun, pohjeluun, nilkkaluun, jalkapöydänluun, varvasluut sekä näitä ympäröivän lihaskudoksen). Ottaen huomioon painoon ja kauppaominaisuuksiltaan hyväksyttävien, elintarvikkeiden turvallisuusvaatimukset täyttävien kinkkujen tuotantoon liittyvät ongelmat, nykyisin suositellaan yhä voimakkaammin leikkaamista lonkkanivelen kohdalta ja lonkkaluun ja sitä ympäröivän lihaskudoksen poistamista. Kinkut suolataan ja niiden pintaan hierotaan paprikasta, Bísara-rodun sianihrasta ja/tai Trás-os-Montesin oliiviöljystä (välttämättömiä tuotteelle antamansa erityisen maun, aromin ja rakenteen vuoksi) sekoitettua tahnaa. Sen jälkeen kinkkuja savustetaan hitaasti miedossa lämmössä käyttäen polttopuuna tammea tai kastanjapuuta ja kypsytetään vähintään 12 kuukauden ajan. Tuloksena on alkuperäisen muotoinen, pitkänomainen ja kapea kinkku, jossa on mukana myös takasorkka. Pitkänomainen muoto johtuu Bísara-rotuisten eläinten tyypillisestä rakenteesta; niiden takaraajat ovat erittäin pitkät, hoikat ja vahvaluiset. Paprikaseoksesta ja savustamisesta johtuen leikkauskohdan ulkopinta on väriltään punaruskea, muutoin kinkkua peittää alkuperäinen nahka. Leikattuna liha näyttää hyvin kypsyneeltä, ja sen väri voi vaihdella ruusunpunaisesta tummanpunaiseen. Leikkauspinta on öljymäisen kiiltävä, ja siinä esiintyy valkoista tai helmiäisenvaaleaa, kiiltävää ja aromaattista lihaskudoksen sisältämää rasvaa. Maku on miellyttävä, kevyesti suolainen ja savustettu, rakenne pehmeä, mehevä ja hienosyinen ja aromi miellyttävä, hieman savustettu. Keskimääräinen proteiinipitoisuus on 28,2 %, rasvapitoisuus 7,4 %, NaCl-pitoisuus 9,2 % ja kosteuspitoisuus 52,4 %, ph-arvo 5,76 ja aW-arvo 0,85. Presunto de Vinhais -kinkku painaa 12-18 kilogrammaa.

4.3 Maantieteellinen alue: Perinteisen valmistustavan, eläinten ruokinnan, paikallisen väestön eläinten pitoon liittyvän perinteisen osaamisen sekä laadultaan kiistattomasti erottuvan raaka-aineen saamiseksi käytetyn ravinnon edellyttämien maaperäolosuhteiden perusteella alue, jolla ”Presunto de Vinhais” -kinkun valmistukseen käytetyt Bísara-rotuiset tai kyseisen rodun kanssa risteytetyt siat syntyvät, jolla ne kasvatetaan, lihotetaan ja teurastetaan ja jolla ruhot leikataan, rajoittuu seuraaviin kuntiin: Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso ja Vinhais Bragançan läänissä sekä Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar ja Vila Real Vila Realin läänissä. Ainoastaan tämä alue täyttää ruokintaan käytettävää rehua ja eläinten kasvatukseen liittyvää osaamista koskevat vaatimukset.

Presunto de Vinhais -kinkun tuotannon edellyttämien erityisten ilmasto-olosuhteiden, väestön osaamisen ja vakiintuneiden paikallisten perinteisten menetelmien perusteella maantieteellinen jalostusalue (kinkkujen tuotanto, kypsytys, leikkaaminen ja pakkaaminen) rajoittuu seuraaviin kuntiin Bragançan läänissä: Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Mirandela, Miranda do Douro, Mirandela, Mogadouro, Torre de Moncorvo, Vila Flor, Vimioso ja Vinhais.

4.4 Alkuperätodisteet: Presunto de Vinhais -kinkkua voidaan tuottaa ainoastaan edellä tarkoitetulla jalostusalueella sijaitsevissa jalostuslaitoksissa, joilla on asianmukainen toimilupa. Koko tuotantoprosessia valvotaan tarkkaan, jolloin tuotteen täydellinen jäljitettävyys voidaan varmistaa. Raaka-aine on peräisin Bísara-rotuisista sioista. Eläimet on kasvatettava sikatiloilla, joiden pinta-ala soveltuu perinteisiin puolittain laajaperäisiin tuotantomenetelmiin ja joilla pystytään tuottamaan perinteistä rehua. On huomattava, että siat käyttävät ravinnokseen huomattavan määrän kastanjoita, mikä antaa lihalle selvästi tunnistettavat ja muista erottuvat aistinvaraiset ominaisuudet. Siat teurastetaan ja ruhot leikataan laitoksissa, joilla on asianmukainen toimilupa ja jotka sijaitsevat aina maantieteellisellä tuotantoalueella. Jalostus voi tapahtua ainoastaan ryhmittymän hyväksymissä laitoksissa, jotka valvontaelin on ensin hyväksynyt. Jokaiseen kinkkuun kiinnitetään numeroitu varmennusmerkki, jonka perusteella tuotteen alkuperä voidaan jäljittää aina tuotantotilalle asti. Alkuperä voidaan todeta missä tahansa tuotantoketjun vaiheessa varmennusmerkissä olevan pakollisen sarjanumeron avulla.

4.5 Valmistusmenetelmä: Kinkkujen (joiden paino tuoreena on vähintään 8 kilogrammaa) annetaan levätä noin 24 tunnin ajan, minkä jälkeen niitä puristellaan hieromalla nesteiden poistamiseksi. Sen jälkeen niitä säilytetään kokonaan suolalla peitettyinä noin 30 päivän ajan (riippuen alkuperäisestä painosta) tilassa, jonka lämpötila on alle 6 celsiusastetta ja kosteus 80-90 %. Ylimääräinen suola poistetaan vesihuuhtelulla. Kinkkujen annetaan valua jonkin aikaa, minkä jälkeen niiden nahattomaan osaan hierotaan paprikasta, Trás-os-Montesin oliiviöljystä ja/tai Bísara-rodun sianihrasta sekoitettua tahnaa. Savustaminen tapahtuu erittäin hitaasti miedolla lämmöllä käyttäen polttopuuna kuivaa tammea tai kastanjapuuta. Kun lämpötilaa nostetaan, rasvan aromi tarttuu lihaskudokseen, mikä vaikuttaa myönteisesti tuotteen lopullisiin ominaisuuksiin. Lopullinen jalostus ja kypsytys tapahtuvat kylmässä ja kuivassa tilassa (kellarissa tai kypsyttämössä). Siellä biokemiallinen prosessi jatkuu, ja mikrobikasvuston toiminta antaa tuotteelle erityisen maun ja aromin. Kypsyminen kestää aina vähintään 12 kuukautta. Presunto de Vinhais -kinkku saatetaan markkinoille kokonaisena, paloina tai viipaleina, jotka on aina esipakattu alkuperäpaikassa. Palojen ja viipaleiden pakkaamiseen käytetään vaaratonta ja tuotteeseen lähikosketuksessa reagoimatonta materiaalia. Presunto de Vinhais -kinkun leikkaaminen ja pakkaaminen ovat erittäin tärkeitä vaiheita, koska ne voivat vaikuttaa tuotteen aistinvaraisten ominaisuuksien laatuun ja vaarantaa tuotteen jäljitettävyyden, jos varmennusmerkki poistetaan. Kuluttajien ja tuottajien etujen suojaamiseksi on tärkeää, että viipaleiden paksuus, leikkaamisessa käytetyt työvälineet ja -menetelmät, tuotteen pilaantumisen ja saastumisen estämiseksi tarvittava käsittelylämpötila ja -aika sekä kokeneiden maistajien suorittama koemaistaminen vastaavat alkuperäalueen vaatimuksia ja kaikki kyseiset työvaiheet tapahtuvat ainoastaan alkuperäalueella. Jälleenmyyjät ja ravintoloitsijat voivat kuitenkin leikata tuotetta myös tuotantoalueen ulkopuolella, jos se tapahtuu kuluttajan läsnäollessa siten, että hän voi nähdä varmennusmerkin ja päällysmerkinnät.

4.6 Yhteys maantieteelliseen alkuperään: Sikatalouden pitkästä perinteestä ja merkityksestä alueella on olemassa runsaasti todisteita, jotka käyvät ilmi eläinhahmoisista veistoksista ja kunnallisissa rekistereissä olevista viittauksista sianlihasta ja siitä saaduista tuotteista perittyihin erilaisiin veroihin. Tuotteen yhteys maantieteelliseen alkuperään liittyy (kotoperäiseen) eläinrotuun, eläinten ruokintaan paikallisia tuotteita käyttäen, taitoon leikata ja suolata kinkut, asteittain tapahtuvaan savustamiseen miedossa lämmössä paikallisia puulajeja käyttäen sekä tuotteen kypsyttämiseen alueen hyvin kylmässä ja kuivassa ilmanalassa.

4.7 Valvontaelin:

Nimi: Tradição e Qualidade — Associação Interprofissional para Produtos Agro-Alimentares de Trás-os-Montes Osoite: Av. 25 de Abril, 273 S/L P-5370-202 Mirandela Puhelin: (351) 278 261 410 Faksi: (351) 278 261 410 Sähköposti: tradição-qualidade@clix.pt

Valvontaelin on hyväksytty standardin 45011:2001 vaatimukset täyttäväksi.

4.8 Merkinnät: Päällysmerkinnöissä on oltava maininta ”Presunto de Vinhais — Indicação Geográfica Protegida” tai ”Presunto Bísaro de Vinhais — Indicação Geográfica Protegida”, vastaava yhteisön SMM-tunnus sekä Vinhaisin tuotteiden logo, jonka malli on esitetty jäljempänä. Päällysmerkinnöissä on myös oltava varmennusmerkki, jossa on ehdottomasti oltava tuotteen nimi, valvontaelimen nimi ja sarjanumero (numeerinen tai alfanumeerinen koodi, jonka avulla voidaan varmistaa tuotteen jäljitettävyys).

(1) EUVL L 93, 31.3.2006, s. 12.